Fyrsta alvöru haustlægðin gengur yfir sunnan og vestanvert landið í dag. Gul viðvörun hefur verið gefin út og ekkert ferðaveður verður á stórum hluta landsins.
Haustlægðin sem skellur á vestanverðu landinu í kvöld er leifar af fellibylnum Larry. Hann gekk yfir Nýfundnaland í gær og olli þar þó nokkrum usla en verulega dregur úr vindstyrk hans áður en hann nær á land á Íslandi.
Gul viðvörun er í gildi sem nær allt yfir allt sunnan- og vestanvert landið og miðhálendið. Lægðin kemur fyrst inn á norðanvert Snæfellsnes um hádegi og það byrjar að hvessa mjög við Faxaflóa um miðjan dag og nær veðurhamurinn hámarki á því svæði frá sex síðdegis til miðnættis. Spáð er hviðum allt að 35 til 40 metrum á sekúndu.
Ekki verður sérstakur viðbúnaður við gosstöðvarnar á Reykjanesskaga en lögreglan á Suðurnesjum varar við því að þar verði ekkert ferðaveður í dag. Þá hafa tilkynningar um óveðrið verið sendar til ferðamanna í gegnum Safe Travel.
Leifar af fellibylnum Larry ganga yfir sunnan og vestanvert landið síðdegis. Gul viðvörun hefur verið gefin út og er varað við ferðalögum. 